कोंकण रेलवे: दो दिन के सफर में देख सकते हैं प्रकृति का हर नजारा
भारत में वैसे तो ज्यादातर रेलवे लाइनें अंग्रेजों के समय में बिछाई गई थीं, लेकिन कोंकण रेलवे एक ऐसा रेलवे रूट है, जो आजाद भारत में बिछाया गया। अनगिनत चुनौतियों के बावजूद भी इसे भारतीय इंजीनियरों ने अपने कौशल से संभव कर दिखाया। आज यहKonkan Railway: Every view of nature can be seen in two days journey
भारत में वैसे तो ज्यादातर रेलवे लाइनें अंग्रेजों के समय में बिछाई गई थीं, लेकिन कोंकण रेलवे एक ऐसा रेलवे रूट है, जो आजाद भारत में बिछाया गया। अनगिनत चुनौतियों के बावजूद भी इसे भारतीय इंजीनियरों ने अपने कौशल से संभव कर दिखाया। आज यह केवल ट्रांसपोर्ट का एक रूट नहीं, बल्कि एक अच्छा टूरिस्ट अट्रैक्शन भी है।
भारत का पश्चिमी तट अरब सागर से लगता है। इसी के समानांतर पहाड़ों की एक शृंखला गुजरात से केरल तक चली जाती है, जिसे पश्चिमी घाट कहते हैं। लेकिन अरब सागर व पश्चिमी घाट के ऊंचे पहाड़ों के बीच में एक मैदानी भाग भी है, जो बहुत संकरा है, परंतु काफी लंबा है और दक्षिणी गुजरात से केरल तक फैला है। महाराष्ट्र, गोवा व कर्नाटक में इस संकरी मैदानी पट्टी को कोंकण कहते हैं। इसमें मैदानी भाग के साथ-साथ कटा-फटा समुद्र तट, पहाड़ों से आती नदियां और छोटी-छोटी पहाड़ियां भी हैं। इस क्षेत्र में वर्षा बहुत ज्यादा होती है और यह सदाबहार वनों से ढंका हुआ है।
इस भाग में अंग्रेजों की बिछाई कुछ रेलवे लाइनें पहले से थीं, जैसे मुंबई रेल नेटवर्क, मुंबई-भुसावल व मुंबई-पुणे लाइन, हुबली-मडगांव-वास्को लाइन और हासन-मंगलौर लाइन। इनमें वास्को लाइन व मंगलौर लाइन मीटर गेज थीं और मुख्यतः गोवा के वास्को डि गामा बंदरगाह व कर्नाटक के मंगलौर बंदरगाह से माल ट्रांसपोर्ट के काम आती थीं।
आखिरकार 1990 के दशक में मुंबई को मंगलौर से जोड़ने के लिए एक रेल लाइन बिछाने की शुरूआत की गई। इसका उद्देश्य कोंकण के तटीय इलाकों को बेहतर कनेक्टिविटी देने के साथ-साथ माल ढोना भी था। इसके लिए बड़ी-बड़ी सुरंगें बनाई गईं और लंबे-लंबे पुल बनाए गए और आखिरकार 26 जनवरी 1998 को मुंबई और मंगलौर आपस में रेलमार्ग से जुड़ गए। आज यह रेलमार्ग भारत के साथ-साथ दुनिया के सबसे खूबसूरत रेलमार्गों में गिना जाता है। यहां की हरियाली, एक तरफ समुद्र और दूसरी तरफ पश्चिमी घाट के ऊंचे-ऊंचे पर्वत इसकी खूबसूरती में चार चांद लगाते हैं। ट्रेन जब किसी मोड़ पर घूमती है, तो वह नजारा देखने लायक होता है।
वैसे तो आधिकारिक रूप से मुंबई से 120 किमी दूर रोहा स्टेशन से कोंकण रेलवे का आरंभ होता है, लेकिन एक आम यात्री के लिए पनवेल से ही कोंकण रेलवे आरंभ हो जाती है। ट्रेन जब पनवेल से चलनी शुरू करती है, तो कभी खत्म न होने वाले अत्यंत खूबसूरत रेलवे मार्ग से गुजरती है और यात्रियों की नजरें खिड़की से बाहर ही ताकती रहती हैं। पनवेल से मंगलौर की दूरी करीब 1,100 किमी है और इसे तय करने में लगते हैं 15 से 18 घंटे। ट्रेन घने जंगलों से तो होकर गुजरती ही है, साथ ही कई बार तो जलप्रपातों के नीचे से भी गुजरती है। इनमें उक्शी रेलवे स्टेशन तो आधा सुरंग के अंदर है और बाकी आधा जलप्रपात के नीचे है।
कहां से शुरू करें यात्रा? 
अगर आप कोंकण रूट को देखना चाहते हैं, तो कम से कम 2 दिन ऐसे लेकर चलना होगा, जिसमें आप पूरे दिन ट्रेन में ही रह सकें। सुबह मुंबई से चलने वाली किसी ट्रेन में बैठ जाइए और शाम तक मडगांव पहुंच जाइए। इस मार्ग पर आपको लंबी-लंबी सुरंगें देखने को मिलेंगी। जनशताब्दी, तेजस और मांडवी एक्सप्रेस जैसी ट्रेनें सर्वोत्तम हैं। ये सभी ट्रेनें मुंबई से सुबह चलती हैं और शाम तक मडगांव पहुंचती हैं। इनमें जनशताब्दी व तेजस में तो बड़ी-बड़ी खिड़कियों वाले विस्टाडोम कोच भी लगे हैं, जिनसे कोंकण की खूबसूरती को निहारना राजसी ठाठ हो जाता है। दूसरी तरफ मडगांव से मंगलौर का रूट केवल 6 घंटे का है। इस रूट का आनंद लेने के लिए आप कोई भी लोकल ट्रेन, दुरंतो या राजधानी एक्सप्रेस ट्रेन ले सकते हैं।
कब करें ये यात्रा? 
वैसे तो कोंकण रेलमार्ग पर कभी भी यात्रा की जा सकती है, लेकिन मानसून की बात ही अलग होती है। इस समय हरियाली तो जबरदस्त होती ही है, जलप्रपात भी उफान पर होते हैं। यह रेलवे लाइन महाराष्ट्र, गोवा और कर्नाटक के कई पर्यटन, धार्मिक, सांस्कृतिक व औद्योगिक स्थानों को जोड़ती है, जैसे चिपलूण, रत्नागिरी, सिंधुदुर्ग, मडगांव, कारवाड़, गोकर्ण, मुरुडेश्वर, उडुपि आदि।